Broj: 711-I-46-M-116-18/19-04-11

Zagreb, 21. prosinca 2018.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 18. stavka 5. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnika Željka Funteka, općinskog načelnika Općine Brckovljani, povodom mišljenja Povjerenstva broj: 711-I-1475-M-116/18-02-11 od 28. rujna 2018.g.,** na 32. sjednici, održanoj 21. prosinca 2018.g. donosi sljedeću

**ODLUKU**

**Utvrđuje se da je dužnosnik Željko Funtek, općinski načelnik Općine Brckovljani, postupio sukladno uputama danim u Mišljenju Povjerenstva broj: 711-I-1406-M-121/18-02-11 od 12. listopada 2018.g. te da su upute provedene na način koji omogućuje izbjegavanje sukoba interesa dužnosnika i osigurava zakonito postupanje u konkretnom slučaju. Stoga Općina Brckovljani može,** **na temelju Javnog natječaja za zakup poljoprivrednog zemljišta u vlasništvu Općine Brckovljani od 3. rujna 2018.g., stupiti u poslovni odnos zakupa poljoprivrednog zemljišta u vlasništvu Općine Brckovljani s Obiteljskim poljoprivrednim gospodarstvom Tomislav Funtek, čiji nositelj je sin dužnosnika Željka Funteka.**

Obrazloženje

Dužnosnik Željko Funtek, općinski načelnik Općine Brckovljani, podnio je Povjerenstvu 8. rujna 2018.g., zahtjev za davanjem mišljenja u smislu članka 18. stavka 1. ZSSI-a, povodom mogućeg stupanja Općine Brckovljani u poslovni odnos s Obiteljskim poljoprivrednim gospodarstvom Tomislav Funtek, čiji nositelj je sin dužnosnika Željka Funteka. U knjigama ulazne pošte zahtjev je zaprimljen pod poslovnim brojem 711-U-2705-M-116/18-01-2, povodom kojeg se vodi predmet broj M-116/18. Člankom 3. stavkom 1. podstavkom 43. ZSSI-a propisano je da su gradonačelnici, općinski načelnici i njihovi zamjenici dužnosnici u smislu navedenog Zakona, stoga je i Željko Funtek, povodom obnašanja dužnosti općinskog načelnika Općine Brckovljani obvezan postupati sukladno odredbama ZSSI-a. Člankom 18. stavkom 1. ZSSI-a propisano je da u slučaju kada tijelo u kojem dužnosnik obnaša javnu dužnost stupa u poslovni odnos s poslovnim subjektom u kojem član obitelji dužnosnika ima 0,5% ili više udjela u vlasništvu, dužnosnik je dužan o tome pravodobno obavijestiti Povjerenstvo.

Člankom 4. stavkom 2. ZSSI-a propisano je da se članom obitelji dužnosnika u smislu toga Zakona, pored ostalih smatraju bračni ili izvanbračni drug dužnosnika i srodnici po krvi u uspravnoj lozi.

Člankom 18. stavkom 2. ZSSI-a propisano je da će Povjerenstvo u roku od 15 dana od dana zaprimanja obavijesti dati mišljenje zajedno s uputama o načinu postupanja dužnosnika i tijela u kojem dužnosnik obnaša javnu dužnost u cilju izbjegavanja sukoba interesa dužnosnika i osiguranja postupanja u skladu s istim Zakonom. Stavkom 4. istog članka propisano je da je dužnosnik, odnosno tijelo u kojem dužnosnik obnaša dužnost, obvezno prije stupanja u poslovni odnos dostaviti Povjerenstvu cjelokupnu dokumentaciju iz koje je vidljivo kako su provedene upute Povjerenstva. Povjerenstvo potom, na temelju stavka 5. istog članka, posebnom odlukom utvrđuje jesu li dane upute provedene na način koji omogućuje izbjegavanje sukoba interesa dužnosnika i osigurava njegovo zakonito postupanje u konkretnom slučaju.

Povjerenstvo je povodom zahtjeva dužnosnika Željka Funteka, na 23. sjednici, održanoj 28. rujna 2018.g., dalo mišljenje broj 711-I-1475-M-116/18-02-11, u kojem se navodi kako Općina Brckovljani može stupiti u poslovni odnos, odnosno može na temelju Javnog natječaja za zakup poljoprivrednog zemljišta u vlasništvu Općine Brckovljani od 3. rujna 2018.g. sklopiti ugovor o zakupu s Obiteljskim poljoprivrednim gospodarstvom Tomislav Funtek, čiji nositelj je sin dužnosnika Željka Funteka, općinskog načelnika Općine Brckovljani, ukoliko navedeni dužnosnik postupi sukladno uputama Povjerenstva iz navedenog mišljenja. Dužnosnik Željko Funtek dužan je tako članovima Općinskog vijeća Općine Brckovljani deklarirati okolnost da je OPG, čiji nositelj je njegov sin, podnio ponudu za zakup poljoprivrednog zemljišta po raspisanom Javnom natječaju za zakup poljoprivrednog zemljišta u vlasništvu Općine Brckovljani od 3. rujna 2018.g. Istu okolnost dužnosnik je dužan javno objaviti na internetskim stranicama Općine Brckovljani. Dužnosnik je nadalje obvezan izuzeti se od svakog sudjelovanja u postupku navedenog Javnog natječaja, a za radnje koje bi, kao općinski načelnik, bio ovlašten u natječaju poduzimati dužan je ovlastiti svog zamjenika. Dužnosnik, odnosno Općina Brckovljani dužni su prije stupanja u poslovni odnos, dostaviti Povjerenstvu dokumentaciju iz koje je vidljivo kako su provedene upute Povjerenstva. Povjerenstvo će u posebnoj odluci utvrditi jesu li upute Povjerenstva provedene na način koji omogućuje izbjegavanje sukoba interesa dužnosnika i osigurava zakonito postupanje u konkretnom slučaju.

Sukladno članku 18. stavku 4. ZSSI-a, Općina Brckovljani, odnosno dužnosnik Željko Funtek, dostavio je Povjerenstvu uz dopis Klasa: 945-05/18-01/38, Ur.broj: 238/04-18-19 od 26. studenog 2018.g., dokumentaciju iz koje je vidljivo kako su provedene upute Povjerenstva iz Mišljenja od 28. rujna 2018.g.

Uvidom u Obavijest o izuzimanju iz postupka sudjelovanja u Javnom natječaju za zakup poljoprivrednog zemljišta u vlasništvu Općine Brckovljani, Klasa: 945-05/18-01/38 od 21. studenog 2018.g., objavljenoj na web stranici Općine Brckovljani, utvrđeno je kako se istom javnost obavještava da je dana 3. rujna 2018.g. Općina Brckovljani raspisala Javni natječaj za zakup poljoprivrednog zemljišta u vlasništvu Općine Brckovljani, koji je objavljen 3. rujna 2018.g. na oglasnoj ploči u prostorijama Općine Brckovljani i web stranicama Općine Brckovljani i Dugoselske kronike. U Obavijesti se dalje navodi kako je na javni natječaj stiglo 5 ponuda, od kojih je i ponuda OPG Tomislav Fintek, čiji je nositelj sin dužnosnika Željka Funteka. Navedni OPG podnio je ponudu za zakup čestica koje se taksativno navode. U Obavijesti se dalje navodi kako je Povjerenstvo na 23. sjednici dalo predmetno Mišljenje čiji sadržaj se u bitnom navodi. U Obavijesti se navodi i kako se dužnosnik Željko Funtek, u cilju zaštite vlastite vjedostojnosti i očuvanja povjerenja građana u tijela javne vlasti, izuzeo od bilo kakvog sudjelovanja u provedbi navedenog javnog natječaja.

Odlukom o izuzimanju iz postupka sudjelovanja u Javnom natječaju za zakup poljoprivrednog zemljišta u vlasništvu Općine Brckovljani, Klasa: 945-05/18-01/38 od 21. studenog 2018.g., općinski načelnik Željko Funtek izuzeo se iz postupka Javnog natječaja od 3. rujna 2018.g., a zamjenik općinskog načelnika Općine Brckovljani Stjepan Horvat imenuje se ovlaštenom osobom za potpisivanje Ugovora o zakupu poljoprivrednog zemljišta u vlasništvu Općine Brckovljani s OPG Tomislv Funtek.

Uvidom u Izvod iz Zapisnika sa 14. sjednice Općinskog vijeća Općine Brckovljani održane 21. studenog 2018.g., utvrđeno je da je pod točkom 12. održana točka Izvješće općinskog načelnika o Mišljenju Povjerenstva za odlučivanje o sukobu interesa. Pritom je jednoglasno donesen Zaključak kojim se konstatira kako je dužnosnik Željko Funtek izvijestio Općinsko vijeće Općine Brckovljani o Mišljenju Povjerenstva od 28. rujna 2018.g. Dužnosnik je Općinsko vijeće Općine Brckovljani izvijestio o sadržaju Mišljenja i tijeku natječajnog postupka. Navedenim Zaključkom je Općinsko vijeće donijelo i odluku o prihvatu najpovoljnijeg ponuditelja za zakup poljoprivrednog zemljišta u vlasništvu Općine Brckovljani kojom se kao najpovoljniji ponuditelj odabire OPG Tomislav Funtek. U prilogu dokumentacije dostavljen je i navedeni Zaključak, Klasa: 023-05/18-01/118, Urbroj: 238/04-18-14 od 21. studenog 2018.g., potpisan od potpredsjednika Općinskog vijeća Općine Brckovljani Tihomira Đurasa, kao i Odluka Općinskog vijeća Općine Brckovljani o prihvatu najpovoljnijeg ponuditelja za zakup poljoprivrednog zemljišta u vlasništvu Općine Brckovljani od 21. studenog 2018.g.

Uvidom u dostavljenu dokumentaciju utvrđeno je kako je dužnosnik Željko Funtek, općinski načelnik Općine Brckovljani, postupio sukladno uputama danim u Mišljenju Povjerenstva, broj: 711-I-1406-M-121/18-02-11 od 12. listopada 2018.g., te da su upute provedene na način koji omogućuje izbjegavanje sukoba interesa dužnosnika i osigurava zakonito postupanje u konkretnom slučaju.

Slijedom navedenog, Povjerenstvo je donijelo odluku kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnik Željko Funtek, elektronička dostava
2. Objava na internetskoj stranici Povjerenstva
3. Pismohrana